Länsimetro-yhtiö kertoo saaneensa omalta osaltaan läpi kaikki matkustajaliikenteen aloittamiseen liittyvät viranomaisluvat.

Hetki sitten tulleen tiedon mukaan nyt myös Helsingin rakennusvalvonta puoltaa metrotilojen käyttöönottoa. Asiasta kertoo Yle Uutisille Länsimetron toimitusjohtaja Ville Saksi.

Käytännössä tämä tarkoittaa, että tilat ovat turvallisia käyttäjille ja Länsimetro-yhtiö voi luovuttaa länsimetron operoinnin Helsingin kaupungin liikenneliikelaitokselle HKL:lle.

Saksin mukaan HKL ottaa länsimetron tilat haltuunsa ja Länsimetro Oy auttaa tarvittaessa liikenteen operoinnin aloittamisessa.

Metroasemat ja rakennukset ovat käyttäjille turvallisia, ja liikenne voidaan aloittaa. Ville Saksi

– Tämä viikko on ollut erittäin tärkeä länsimetron kannalta. Nyt ollaan tilanteessa, että kaikki viranomaisluvat on saatu, hän sanoo.

– Olemme saaneet tällä viikolla niin Espoon kuin Helsingin rakennusvalvontaviranomaiselta hyväksynnän, että metro voidaan ottaa käyttöön, Saksi jatkaa.

Länsimetron toimitusjohtaja Ville Saksi. Antti Kolppo / Yle

Mitä tämä tarkoittaa käytännössä matkustajille?

– Se tarkoittaa sitä, että nämä metroasemat ja rakennukset ovat käyttäjille turvallisia ja sitä kautta liikenne voidaan aloittaa, Länsimetron toimitusjohtaja vastaa.

– Seuraavaksi me siirrämme hallinnan HKL:lle ja siinä yhdessä HKL:n kanssa käydään läpi ja he aloittavat siitä eteenpäin.

HKL: Hallinnan siirto voi tapahtua ensi viikolla

HKL:n toimitusjohtajalla Ville Lehmuskoskella ei ollut perjantaina iltapäivällä tuoreeltaan tietoa Helsingin rakennusvalvonnan päätöksestä.

– Hallinnan siirtoa Länsimetro Oy:ltä HKL:lle ei ole tapahtunut. Se voi tapahtua mahdollisesti ensi viikolla, jos siirtoon edellytettävät asiat saadaan Länsimetron puolelta kuntoon, Lehmuskoski kommentoi Ylelle.

Hallinnan siirtoa ei ole tapahtunut. Se voi tapahtua mahdollisesti ensi viikolla. Ville Lehmuskoski

Hän kuvailee hallinnan siirtoa hyvin merkittäväksi asiaksi.

– Siinä koko vastuu länsimetron hallinnasta ja ylläpidosta siirtyy HKL:lle. Sen jälkeen lähdemme yrittämään kahden viikon virheettömän käytön jaksoa. Kun se täyttyy, siinä kohdassa metro on meidän puolestamme käyttöön otettavissa matkustajille.

Liikenteen aloittamisesta tiedottaa myöhemmin Helsingin seudun liikenne eli HSL. HKL:n Lehmuskoski arvioi viikko sitten perjantaina, että metro Espoon puolelle voi kulkea "toivottavasti lokakuussa".

Lue myös:

Länsimetro vaatii vielä satoja toimenpiteitä – HKL: Toivottavasti kulkee lokakuussa